wickkiey/tamil-wikipedia-markdown huggingface dataset:
# மந்துவில் குண்டுவீச்சு, 1999


**மந்துவில் குண்டுவீச்சு** 1999 செப்டம்பர் 15 அன்று முல்லைத்தீவு மாவட்டம், புதுக்குடியிருப்பு, மந்துவில் சந்தை, மற்றும் அயல் பகுதிகளில் இலங்கை வான்படையினரால் நடத்தப்பட்டது. இத்தாக்குதலில் போது சிறுவர்கள், பெண்கள் உட்பட மொத்தம் 24 தமிழ்ப் பொதுமக்கள் கொல்லப்பட்டனர். மேலும் 40 இற்கும் அதிகமானோர் காயமடைந்தனர்.  

## நிகழ்வு
புதுக்குடியிருப்பிலிருந்து முல்லைத்தீவுக்கு முள்ளிவாய்க்கால் ஊடாகச் செல்லும் தெருப் பகுதியில் உள்ளது மந்துவில் என்ற கடல் கலப்புக் கிராமம். முல்லைத்தீவு மாவட்டம் அப்போது விடுதலைப் புலிகளின் கட்டுப்பாட்டில் இருந்தது. மந்துவில் சந்தைப் பகுதியை இலக்கு வைத்து 1999 செப்டம்பர் 15 புதன்கிழமை காலை இலங்கை வான்படைக்கு சொந்தமான இரண்டு கிஃபீர் ஜெட் போர் வானூர்திகள் தாக்குதல் நடத்தின.  

மந்துவில் சந்தை உட்பட அதன் அயலில் அமைந்திருந்த பல கட்டடங்கள், வீடுகள் இவ்விமானக் குண்டுவீச்சில் பெரும் சேதமடைந்தன. சந்தைப் பகுதியில் மனித உடல்கள் சிதறிக் கிடந்ததாக மனித உரிமை செயற்பாட்டாளர்கள் தெரிவித்தனர். விடுதலைப் புலிகளின் அதிகாரபூர்வ வானொலி இறந்தவர்களின் எண்ணிக்கை 22 எனவும், காயமடைந்தவர்கள் 40 எனவும் அறிவித்தது.  

### மன்னிப்பு அவை
பன்னாட்டு மன்னிப்பு அவை இக்குண்டுவீச்சுத் தாக்குதலைக் கடுமையாக விமர்சித்தது. மன்னிப்பு அவையின் அறிக்கையில், இலங்கை இராணுவப் பேச்சாளர் இத்தாக்குதலை நிராகரித்திருந்தாலும், போரினால் இடம்பெயர்ந்திருந்த பொதுமக்கள் பெருமளவு கூடியிருந்த சந்தைப்பகுதியில் இடம்பெற்ற இத்தாக்குதல் பொதுமக்கள் மீது திட்டமிட்டு நடத்தப்பட்ட தாக்குதல் எனக் கூறியுள்ளது.  

### இலங்கை அரசு
இலங்கை இராணுவப் பேச்சாளர் பொதுமக்கள் மீதான இத்தாக்குதலை நிராகரித்திருந்தார். இலங்கை வான்படையில் இரண்டு விமானங்கள் புதுக்குடியிருப்புப் பகுதியில் உள்ள விடுதலைப் புலிகளின் தளங்கள் மீதே தாக்குதல் நடத்தியதாக அவர் தெரிவித்திருந்தார். ஆனாலும், விடுதலைப் புலிகளின் தளம் நகரில் இருந்து 4 கிமீ தொலைவில் நந்திக்கடல் என்னுமிடத்திலேயே அமைந்திருந்ததாக வேறு தகவல்கள் தெரிவித்தன.  

## நினைவு நாள் நிகழ்வுகள்
மந்துவில் சந்தைத் தாக்குதலில் உயிரிழந்தவர்களை நினைவுகூரும் நிகழ்வுகள் 2017 செப்டம்பர் 15 அன்று மந்துவிலில் இடம்பெற்றது. நாட்டின் பல இடங்களிலும் இருந்து பலர் கலந்து கொண்டனர். இத்தாக்குதலில் காயமடைந்த ஒருவர், தனது உடலில் 4 காயங்கள் ஏற்பட்டனவென்றும், 4 துண்டுகளையும் இதுவரையில் அகற்ற முடியவில்லை எனவும், இலங்கை அரசு தமக்கு எவ்வித நிவாரணங்களும் வழங்கவில்லை எனவும் கூறினார்.
# தாங்கல் கரைசல்

**தாங்கல் கரைசல்** (Buffer Solution) என்பது ஒரு வலிமை குறைந்த அமிலம் மற்றும் அது வலிமைமிக்க காரத்துடன் சேர்ந்து கொடுக்கும் உப்பு இவை இரண்டுமோ அல்லது ஒரு வலிமை குறைந்த காரம் மற்றும் அது வலிமை மிக்க அமிலத்துடன் சேர்ந்து கொடுக்கும் உப்பு இவை இரண்டுமோ கலந்த கலவை ஆகும். தாங்கல் கரைசல் என்பது வலிமை மிக்க அமிலம் அல்லது வலிமை மிக்க காரத்தை சேர்க்கும் போது pH மதிப்பு மாறாமல் இருக்கச் செய்யும் வல்லமை உடைய கரைசல் ஆகும். உதாரணமாக அசிட்டிக் அமிலமும், சோடியம் அசிட்டேட்டும் சேர்ந்த கலவை முதல் வகை தாங்கல் கரைசலுக்கு உதாரணமாகும். இவ்வகைத் தாங்கல் கரைசலின் pH மதிப்பு 4.75 என்ற அளவில் அமைகிறது. அம்மோனியா மற்றும் அம்மோனியம் குளோரைடு சேர்ந்த கலவை இரண்டாம் வகை தாங்கல் கரைசலுக்கு உதாரணமாகும். இவ்வகைத் தாங்கல் கரைசலின் pH மதிப்பு 9.25 என்ற அளவில் இருக்கும்.  

## தாங்கல் கரைசலின் இயங்கு முறை
அமில வகைத் தாங்கல் கரைசலில் பின்வரும் இரண்டு இயங்கு சமநிலைகள் இடம் பெறுகின்றன.  

HA ⇌ H<sup>+</sup> + A<sup>-</sup> (வலிமை குறைந்த அமிலம்)  

BA ⇌ B<sup>+</sup> + A<sup>-</sup> (வலிமை மிகுந்த உப்பு)  

எதிரயனியான A- இவ்வமைப்பில் பொது அயனியாகும். இக்கரைசலில் உப்பிலிருந்து வெளிவரும் A- அயனியின் செறிவுடன் ஒப்பிடுகையில் அமிலத்திலிருந்து வெளிப்படும் A இன் செறிவு புறக்கணிக்கத்தக்கதாகும். இக்கரைசலில் வலிவுமிக்க ஓர் அமிலத்தை ஓரிரு துளிகள் கலந்தால், அவ்வமிலத்தின் ஹைட்ரஜன் அயனிகள், உப்பிலுள்ள A- அயனிகளுடன் இணைந்து வலிவு குன்றிய HA ஐத் தோற்றுவிக்கும். அதாவது, கரைசலுக்கு வெளியிலிருந்து தோற்றுவிக்கப்படும் ஹைட்ரஜன் அயனி நடுநிலையாக்கப்படுகிறது. இதன் விளைவாகக் கரைசலின் pH மதிப்பில் தோன்றக்கூடிய மாற்றம் தவிர்க்கப்படுகிறது. தாங்கல் கரைசலில் காரம் சேர்க்கப்பட்டால், காரத்தின் OH<sup>-</sup> அயனி அமிலத்தின் H<sup>+</sup> அயனியால் நடுநிலையாக்கப்படுகிறது. இதே போன்று காரவகைத் தாங்கல் கரைசலில்,  

BOH ⇌ B<sup>+</sup> + OH<sup>-</sup> (வலிமை குறைந்த காரம்)  

BA ⇌ B<sup>+</sup> + A<sup>-</sup> (வலிமை மிகுந்த உப்பு)  

எனும் இயங்கு சமநிலைகள் உள்ளன. காரம் சேர்க்கப்பட்டால் (பொது அயனி விளைவால்) சேர்க்கப்படும் OH<sup>-</sup> பொது அயனியான B<sup>+</sup> உடன் இணைந்து வலிமை குறைந்த BOH ஆகிறது. அமிலக் கலப்பினால் நுழையும் H<sup>+</sup> அயனி தாங்கல் அமைப்பின் OH<sup>-</sup> அயனியால் நடுநிலையாக்கப்படுகிறது.  

## தாங்கல் திறன் மற்றும் தாங்கல் எண்
தாங்கல் கரைசலாக செயல்படும் தன்மையை அளக்கப் பயன்படும் ஒரு மதிப்பே தாங்கல் திறன் எனப்படுகிறது. கரைசலொன்றின் தாங்கல் திறன் மதிப்பை எண்ணியலாக அளப்பதற்கான மதிப்பை முதன் முதலாக வாண்ஸ்லைக் என்பவர் அறிமுகப்படுத்தினார். இந்த மதிப்பானது தாங்கல் எண் (β) என அழைக்கப்பட்டது. ஒரு லிட்டர் தாங்கல் கரைசலின் pH மதிப்பை ஓரலகு மாற்றுவதற்காக அக்கரைசலுடன் சேர்க்கப்படும் அமிலம் அல்லது காரத்தின் கிராம் சமான நிறைகளின் எண்ணிக்கை 'தாங்கல் எண்' என வரையறுக்கப்படுகிறது.
# வித்யா ராவ்



**வித்யா ராவ்** *(Vidya Rao)* இந்துசுதானி இசைப் பாடகி மற்றும் ஓர் எழுத்தாளர் ஆவார். தும்ரி இசை மற்றும் தாத்ரா இசை பாணியில் பாடுவதில் இவர் புகழ்பெற்றவராகக் கருதப்படுகிறார்.. நைனாதேவி என்னும் மறைந்த பாடகியைப் பற்றி நெஞ்சோடு நெஞ்சம் என்ற பெயரில் ஒரு நூலை இவர் எழுதியுள்ளார்.  
## வாழ்வும் பணியும்
வானாபர்தியில் பிறந்த வித்யா இந்தியாவின் ஐதராபாத் நகரத்தில் வளர்ந்தார். இவர் தனது பட்டப் படிப்பை சென்னையில் முடித்த பின், தில்லி பொருளாதாரப் பள்ளியில் சமூகவியல் பிரிவில் சேர்ந்து முதுகலைப் பட்டம் பெற்றார் .  
அமீர்குசுரு,கபீர் ஆகியோரைப் போன்று பாடல்களை இயற்றியுள்ளார்.  

மணிரத்னத்தின் ராவணன் திரைப்படத்தில் ஐஸ்வர்யா ராயின் அம்மாவாக இவர் அறிமுகமானார். இருப்பினும், படத்தின் இறுதிப் பதிப்பில் இருந்து இவரது காட்சிகள் வெட்டப்பட்டன.
# நில எடுப்பு

**நில எடுப்பு** அல்லது **நிலம் கையகப்படுத்தல்** (Land Acquisition) , இந்தியாவின் மத்திய, மாநில அரசு துறைகள் மற்றும் அரசுத் துறை நிறுவனங்களின் பொதுக் காரணங்களுக்காக, நிலம் கையகப்படுத்துதல், புனர்வாழ்வு மற்றும் மீள்குடியேற்றச் சட்டத்தின் படி, தனியாருக்கு சொந்தமான பட்டா நிலத்தை உரிய இழப்பீடு வழங்கி கையகப்படுத்துதல் என்பதே நில எடுப்பு ஆகும்.  

நிலத்தை கையகப்படுத்துவதற்கு இந்திய அரசு *நில எடுப்பு சட்டம்* 1894 (மத்திய சட்டம் 1/1894)ன் கீழ் செய்யப்படுகிறது. பின்னர், 24.9.1984ல் இச்சட்டத்தின் பல முக்கிய பிரிவுகளுக்கு முக்கிய திருத்தங்கள் அளித்து இச்சட்டம் நில எடுப்பு திருத்த சட்டம் 68/1984 ஆக திருத்தம் செய்யப்பட்ட சட்டமாக மாற்றப்பட்டது.  

பொது காரியம் என்பதற்கு சட்டப்பிரிவு 3(எப்) ன் கீழ், எட்டு இனங்களாக வகைப்படுத்தப்பட்டுள்ளது. தனியார் துறை நிறுவனத்திற்காக நிலம் கையகப்படுத்து பொது காரியமாக கருத முடியாது. நிலம் என்பது அதில் உள்ள கட்டிடங்கள், மரங்கள் மற்றும் நிலுவையில் உள்ள பயிர்கள் அடங்கும்.  

அரசின் சார்பில் தனியார் நிலங்களை கையகப்படுத்துவதற்கு என்றே வருவாய் துறையில் நில எடுப்பு அலுவலர்கள் நியமிக்கப்பட்டுள்ளனர்.  

## தனியார் நிலத்தை கையகப்படுத்துவற்கான விதிமுறைகள்
பொதுக் காரணங்களுக்காக தேவைப்படும் தனியார் நிலத்தை கையகப்படுத்த சம்பந்தப்பட்ட துறையினர் மாவட்ட ஆட்சியருக்கு படிவம் *ஐ* ல் விண்ணப்பிக்க வேண்டும்.  

## நில எடுப்பிற்கான தேர்வு முறைகள்
- நஞ்சை நிலங்கள் தேர்வு செய்வதை தவிர்க்க வேண்டும். நஞ்சை நிலமாக இருப்பின் அரசின் அனுமதி பெற வேண்டும்.
- பாசனவசதி பெற்றுள்ள புஞ்சை நிலங்களையும், நஞ்சை நிலங்கள் போன்றே பாவிக்க வேண்டும்.
- கோவில் பட்டா நிலங்களை எடுப்பதையும் தவிர்க்க வேண்டும்.
- சிறு விவசாயிகளின் நிலங்கள் (2ஏக்கருக்கும் குறைவு), ஆதி திராவிடர் வகுப்பைச் சேர்ந்தவர்களின் நிலங்கள் ஆகியவற்றை விலக்கிட வேண்டும்.

**நில எடுப்பு அலுவலர்** நிதி அதிகார வரம்பிற்கேற்ப (Monetory Limit) வட்டாட்சியரோ, கோட்டாட்சியரோ இருப்பார்கள். 75 ஏக்கருக்கு மேல், ஒரு திட்டத்திற்காக கையகப்படுத்த வேண்டிய இனங்களில் தனி அலுவலர்கள் நியமனம் செய்யப்படுவார்கள்.  

## நில எடுப்பிற்கான அறிவிக்கை
அறிவிக்கை என்பது பொது மக்களுக்கு உத்தேச நில எடுப்பு குறித்து தெரிவிக்கப்படுவது ஆகும்..  
40 ஏக்கருக்கு மேற்படாமலும், நில மதிப்பு 25 லட்சத்திற்கு மிகைப்படாமலும் இருந்தால் மாவட்ட ஆட்சியர் ஒப்புதல் பெற்று, மாவட்ட அரசிதழ் மற்றும் உள்ளூர் தினசரி செய்தி பத்திரிக்கைகளிலும் விளம்பரப் படுத்தப்பட வேண்டும்.  

75 ஏக்கருக்கு மேற்படாமலும், நில மதிப்பு 50 லட்சத்திற்கு மிகைப்படாமலும் இருந்தால் நில நிர்வாக ஆணையரின் ஒப்புதல் பெற்று தமிழ்நாடு அரசிதழிலும் உள்ளுர் தினசரி செய்தி பத்திரிக்கைகளிலும் விளம்பரப்படுத்தப்பட வேண்டும்.  

விளம்பர அறிவிப்பு என்பது மூன்று முறைகளில் செய்யப்பட வேண்டும். 1 அரசிதழ், 2 நில எடுப்பு பகுதியில் பிரசுரமாகும் இரண்டு நாளேடுகள், 3 மற்றும் நில எடுப்பு பகுதியில் இவ்விளம்பரத்தின் சுருக்கத்தினை விளம்பரப்படுத்த வேண்டும். ஒப்புதல் பெறப்பட்ட 4 (1) அறிவிக்கை நகல் ஒன்றினை நில உரிமையாளரிடம் கொடுத்து 30 நாட்களுக்குள் ஆட்சேபனை ஏதும் இருந்தால் பெற வேண்டும்.  

நில எடுப்பு பணியில் முதன்மைப் பணி என்பது நில மதிப்பு நிர்ணயம் செய்வதேயாகும். இதற்கான விலைப்புள்ளி விவரங்கள் தயாரிப்பது என்பது வருவாய் ஆய்வாளர்களின் முக்கிய கடமையாகும்.  

## இதனையும் காண்க
- நிலம் கையகப்படுத்துதல், புனர்வாழ்வு மற்றும் மீள்குடியேற்றச் சட்டம்
# மதுரை - 1



**மதுரை - 1** *(MDU 1)* எனப்படும் இந்த நெல் வகை, **ஐ ஆர் - 8** மற்றும் **சித்திரை கார்** (*IR 8 / Chithirai kar*) போன்ற நெல் இரகங்களை இணைத்து உருவாக்கப்பட்ட தமிழகத்தின் புதிய நெல் இரகமாகும்.  

## வெளியீடு
இந்த நெல் இரகத்தை, தமிழ்நாடு வேளாண்மைப் பல்கலைக்கழகத்தின் (*TNAU*) கீழ் இயங்கிவரும், மதுரையில் அமைந்துள்ள "வேளாண் கல்லூரி மற்றும் ஆராய்ச்சி நிறுவனம்", (*Agricultural College and Research Institute, Madurai (AC & RI*) 1979 ஆம் ஆண்டு வெளியிட்டது.  

## இவற்றையும் காண்க
- இயற்கை வேளாண்மை
- வேளாண்மை
# மதுரை - 2



**மதுரை - 2** *(MDU 2)* எனப்படும் இந்த நெல் வகை, **கோ - 25** மற்றும் **ஐ ஆர் - 8** (*CO 25 / IR 8*) போன்ற நெல் இரகங்களை இணைத்து உருவாக்கப்பட்ட தமிழகத்தின் புதிய நெல் இரகமாகும்.  

## வெளியீடு
இந்த நெல் இரகத்தை, தமிழ்நாடு வேளாண்மைப் பல்கலைக்கழகத்தின் (*TNAU*) கீழ் இயங்கிவரும், மதுரையில் அமைந்துள்ள "வேளாண் கல்லூரி மற்றும் ஆராய்ச்சி நிறுவனம்", (*Agricultural College and Research Institute, Madurai (AC & RI*) 1984 ஆம் ஆண்டு வெளியிட்டது.  

## இவற்றையும் காண்க
- இயற்கை வேளாண்மை
- வேளாண்மை
# மதுரை - 3



**மதுரை - 3** *(MDU 3)* எனப்படும் இந்த நெல் வகை, **ஐ ஆர் - 8** மற்றும் **டபிள்யூ. 1263** (*IR 8 / W.1263*) போன்ற நெல் இரகங்களை இணைத்து உருவாக்கப்பட்ட தமிழகத்தின் புதிய நெல் இரகமாகும்.  

## வெளியீடு
இந்த நெல் இரகத்தை, தமிழ்நாடு வேளாண்மைப் பல்கலைக்கழகத்தின் (*TNAU*) கீழ் இயங்கிவரும், மதுரையில் அமைந்துள்ள "வேளாண் கல்லூரி மற்றும் ஆராய்ச்சி நிறுவனம்", (*Agricultural College and Research Institute, Madurai (AC & RI*) 1989 ஆம் ஆண்டு வெளியிட்டது.  

## இவற்றையும் காண்க
- இயற்கை வேளாண்மை
- வேளாண்மை
# மதுரை - 4



**மதுரை - 4** *(MDU 4)* எனப்படும் இந்த நெல் வகை, **ஏ சி - 2836** மற்றும் **ஜெகன்னாத்** (*AC 2836 / Jegannath*) போன்ற நெல் இரகங்களை இணைத்து உருவாக்கப்பட்ட தமிழகத்தின் புதிய நெல் இரகமாகும்.  

## வெளியீடு
இந்த நெல் இரகத்தை, தமிழ்நாடு வேளாண்மைப் பல்கலைக்கழகத்தின் (*TNAU*) கீழ் இயங்கிவரும், மதுரையில் அமைந்துள்ள "வேளாண் கல்லூரி மற்றும் ஆராய்ச்சி நிறுவனம்", (*Agricultural College and Research Institute, Madurai (AC & RI*) 1991 ஆம் ஆண்டு வெளியிட்டது.  

## இவற்றையும் காண்க
- இயற்கை வேளாண்மை
- வேளாண்மை
# மதுரை - 5



**மதுரை - 5** *(MDU 5)* எனப்படும் இந்த நெல் வகை, **ஐ ஆர் 10476 - 28-2-2** நெல் வகையிலிருந்து மீள்தேரிவு செய்யப்பட்டு, **ஒரைசா கிளாபெரிமா** எனும் ஆப்பிரிக்க நெல் இரகத்தையும், மற்றும் **பொக்காலி** எனும் கேரளா நெல் இரகத்தையும் (*Reselection from IR 10476 – 28-2-2 (Oryza glaberrima x pokkali*) ஒன்றிணைத்து உருவாக்கப்பட்ட தமிழகத்தின் புதிய நெல் இரகமாகும்.  

## வெளியீடு
இந்த நெல் இரகத்தை, தமிழ்நாடு வேளாண்மைப் பல்கலைக்கழகத்தின் (*TNAU*) கீழ் இயங்கிவரும், மதுரையில் அமைந்துள்ள "வேளாண் கல்லூரி மற்றும் ஆராய்ச்சி நிறுவனம்", (*Agricultural College and Research Institute, Madurai (AC & RI*) 1996 ஆம் ஆண்டு வெளியிட்டது.  

## இவற்றையும் காண்க
- இயற்கை வேளாண்மை
- வேளாண்மை
# மதுரை - 6



**மதுரை - 6** *(MDU 6)* எனப்படும் இந்த நெல் வகை, **மதுரை - 5** மற்றும் **ஏ சி எம் - 96136** (*MDU 5 / ACM 96136*) போன்ற நெல் இரகங்களை இணைத்து உருவாக்கப்பட்ட தமிழகத்தின் புதிய நெல் இரகமாகும்.  

## வெளியீடு
இந்த நெல் இரகத்தை, தமிழ்நாடு வேளாண்மைப் பல்கலைக்கழகத்தின் (*TNAU*) கீழ் இயங்கிவரும், மதுரையில் அமைந்துள்ள "வேளாண் கல்லூரி மற்றும் ஆராய்ச்சி நிறுவனம்", (*Agricultural College and Research Institute, Madurai (AC & RI*) 2014 ஆம் ஆண்டு வெளியிட்டது.  

## இவற்றையும் காண்க
- இயற்கை வேளாண்மை
- வேளாண்மை
# வள்ளியம்மாள்புரம் பன்னம்பாறை


**வள்ளியம்மாள்புரம்** (*Valliyammalpuram*), இந்தியாவின் தமிழ்நாடு மாநிலத்தில் அமைந்துள்ள தூத்துக்குடி மாவட்டத்தில் உள்ள சாத்தான்குளம் வட்டத்தில் இருக்கும் பன்னம்பாறை கிராமத்தின் ஒரு பகுதி ஆகும். சாத்தான்குளத்திலிருந்து 3 கி.மீ. தொலைவில் திருச்செந்தூர் செல்லும் வழியில் இவ்வூர் அமைந்துள்ளது.  

கடந்த 30 வருடங்களாக இவ்வூர்ப் பகுதி வள்ளியம்மாள்புரம் என்று அழைக்கப்படுகின்றது.முன்பாக பன்னம்பாறை மேலூர் என்றே அழைக்கப்பட்டு வந்தது, தற்போதும் இவ்வூரை மேலூர் என்றும் அழைக்கின்றனர். பன்னம்பாறையின் ஒரு பகுதியான இவ்வூர் நான்கு தெருக்களையும் ஒரு அரசு துவக்கப்பள்ளியையும், ஒரு ஆங்கிலவழி தனியார் பள்ளியையும் கொண்டுள்ளது.
# அம்மாப்பேட்டை மாதேஸ்வரர் கோயில்



**மாதேஸ்வரர் கோயில்** தமிழ்நாட்டில் சேலம் மாவட்டம் அம்மாப்பேட்டை குமரகிரி ஏரி அருகே லட்சுமி நகர் என்னுமிடத்தில் உள்ளது.  

## தெய்வங்கள்
- விநாயகர்
- முருகன்
- தட்சணாமூர்த்தி
- விஷ்ணு
- துர்க்கை
- சரஸ்வதி
- லட்சுமி
- பிரம்மா
- நவக் கிரகங்கள்

## பூஜைகள்
தினமும் காலை, மாலை வேளைகளில் பூஜை நடைபெறும்.  

மேலும்  
- பிரதோஷம் தினத்தன்று கெண்டை மேளங்கள் முழங்க பூஜை நடைபெறுகிறது.
- தமிழ்ப் புத்தாண்டு
- ஆங்கிலப் புத்தாண்டு
- சிவராத்திரி வழிபாடு ,
- வைகாசி விசாகம் வழிபாடு,
- சித்திரா பௌர்ணமி வழிபாடு,
- தை அமாவாசை வழிபாடு,
- ஆருத்ரா தரிசனம் வழிபாடு,
- விநாயகர் சதுர்த்தி
- மாசி மகம்
- கார்த்திகை தீபம்
- சஷ்டி விரதம்
- பங்குனி உத்திரம் போன்ற நாட்களில் சிறப்பு பூஜைகள் நடைபெறும்.

## சிறப்பு
நவகிரகத்தைச் சுற்றி வரும் பாதையில் கோலிக்குண்டுகள் கீழே பதிக்கப்பட்டுள்ளது. இதன் மேல் நடந்து நவகிரகத்தைச் சுற்றி வருவது சிறந்த அக்குபஞ்சர் சிகிச்சையாகும்.
# குமரகிரி ஏரி


**குமரகிரி ஏரி** (*kumaragiri lake*) என்பது, தமிழ்நாட்டின் சேலம் மாவட்டத்தில் அமைந்துள்ள ஓர் ஏரியாகும்.  

## ஏரியில் மண் திட்டுக்கள்
சேலத்தின் அம்மாபேட்டை பகுதியில் அமைந்துள்ள குமரகிரி ஏரி நீர்நிலை ஆதார பசுமை இயக்க குழுவின் பொருளாளர் இராஜகோபால் மற்றும் "சேலம் குடிமக்கள் குழு"வைச் சார்ந்த பியூசு மானுசு போன்ற சுற்றுச்சூழல் ஆர்வாளர்களால் இந்த ஏரியின் நடுவே பல தனித் தீவுகள் ஏற்படுத்தப்பட்டு வேம்பு, மூங்கில் என சுமார் 6000 மரங்கள் நடப்பட்டன. அந்த மரங்கள் நன்கு வளர்ந்து பறவைகளுக்கு வாழ்விடமாக இருக்கிறது. நீர்காகம், புள்ளி மூக்கு வாத்து, அரிவாள் மூக்கன், ஆசியக் குயில், சிறு வெண் கொக்கு, உண்ணிக்கொக்கு , மடையான், வெள்ளை மார்பு காணான்கோழி, செந்நீலக் கொக்கு, கருங்கரிச்சான், முக்குளிப்பான், நீலத் தாழைக்கோழி, நாமக்கோழி, பொரி உள்ளான், செம்மூக்கு ஆள்காட்டி போன்ற பல்வேறு பறவைகள் வந்து செல்கின்றன. தற்போது இந்த இடம் குட்டி பறவைகள் சரணாலயமாக விளங்குகிறது.  

## ஏரிப்பூங்கா
இங்கு அமைக்கப்பட்டுள்ள ஏரிப்பூங்கா ஓர் சுற்றுலாத்தலமாக விளங்குகிறது. இங்கு வசிப்போர் காலை, மாலை வேளைகளில் நடைப்பயிற்சி மேற்கொள்கிறார்கள்.
# அரசு நில குத்தகை

**நில குத்தகை** (Land Lease), தனியாருக்கு சொந்தமில்லாத தமிழ்நாடு அரசு வசமுள்ள நிலங்கள், தமிழ்நாடு அரசு விலைக்கு வாங்கிய நிலங்கள், அரசு புறம்போக்கு நிலங்கள் ஆகியவற்றை, தற்காலிக பயன்பாட்டிற்கு குறிப்பிட்ட கால வரையரைக்குட்பட்டு, குறிப்பிட்ட நோக்கத்திற்காக நீண்டகால அடிப்படையில் பொதுத்துறை நிறுவனங்கள் அல்லது தனியாருக்கு வருவாய் துறையால் வழங்கப்படுவதே **குத்தகை** எனப்படும். குத்தகைக்கு விடப்பட்ட அரசு நிலங்களுக்காக தமிழ்நாடு அரசின் வருவாய் துறை குறிப்பிட்ட தொகை வசூலிக்கும். இதில் உப்பளம் மற்றும் மீன் வள குத்தகையும் அடங்கும்.  

இக்குத்தகை நிலங்கள் வேளாண்மை அல்லது வேளாண்மை அல்லாத பிற பயன்பாட்டுக்கென இருவகையாக பிரித்து நிலம் குத்தகையில் வழங்கப்படுகிறது.  

## குத்தகைத் தொகை நிர்ணயம் செய்தல்
ஆண்டுதோறும் நில மதிப்பு கூடி வருவதால் மூன்று ஆண்டுகளுக்கு ஒருமுறை குத்தகை தொகையை அன்றைய நடப்பு சந்தை மதிப்புக்கேற்ப நிர்ணயம் செய்யப்படும்.  

குத்தகை தொகை நிர்ணயம் செய்திட வணிகமற்ற நோக்கத்திற்கு நில மதிப்பில் 1 சதவிகிதமும், குத்தகை கோரும் நிலம் வணிக நோக்கில் இருந்தால் நில மதிப்பில் 2 சதவிகிதமும் குத்தகை தொகையாக நிர்ணயம் செய்ய வேண்டும்.  

எந்த காரணத்திற்காக குத்தகைக்கு வழங்கப்பட்டதோ அது முறைப்படுத்தப்படாமல் விதி மீறல் ஏதேனும் இருக்குமானால் அவ்வினங்களை கண்டறிந்து அவற்றை மீளப்பெற நடவடிக்கை எடுக்க வேண்டும்.  

### உப்பள குத்தகை
அரசு உப்பள நிலங்கள், உப்பு தயாரிக்கும் பொருட்டு 20 ஆண்டுகளுக்கு குத்தகைக்கு வழங்கப்படுகின்றன. இதில் பெருமளவிலான நிலங்கள் அரசு நிறுவனமான தமிழ்நாடு உப்பு கழகம், கூட்டுறவு சங்கங்கள் மற்றும் தனியாருக்கு முன்னுரிமை அடிப்படையில் வழங்கப்படும். தனி நபருக்கு 6 ஹெக்டேர் நிலமும் கூட்டுறவு சங்கங்களுக்கு 40 ஹெக்டேர் நிலமும் வழங்கப்படும்.  

### மீன்வளக் குத்தகை
இறால் / மீன் வளர்ப்புக்கு தனியார் நிறுவனங்களுக்கு உவர் நீர் பகுதியிலுள்ள அரசு புறம்போக்கு நிலங்கள் குத்தகையில் வழங்கப்பட்டு வருகின்றன. இறால் வளர்ப்புக்காக நிலங்களை குத்தகைக்கு விடுவதற்கு மாவட்ட ஆட்சியர், நில நிர்வாக ஆணையர் மூலம் அரசுக்கு வருவாய் துறை அறிக்கை அனுப்ப வேண்டும்.
# இந்திய புதையல் சட்டம், 1878

**இந்தியப் புதையல் சட்டம், 1878** இந்தியாவில் ஏதாவது மதிப்புடைய எந்தவொரு பொருளும் பூமிக்குள் புதைந்திருந்து அது கண்டுபிடிக்கப்பட்டால் அது “புதையல்” எனப்படும். இந்தியப் புதை பொருள் சட்டம், 1878 பிரிவு 4ன் படி ரூ.10/-க்கு மேற்பட்ட மதிப்புடைய எந்தவொரு புதை பொருளும் கண்டறிப்பட்டால், புதையலை கண்டுபிடித்தவர் இது குறித்து மாவட்ட ஆட்சியருக்கு எழுத்து மூலமாக விவரத்தை தெரிவித்து கண்டறியப்பட்ட புதையலை அருகில் உள்ள அரசு கருவூலத்தில் ஒப்படைத்திட வேண்டும்.  

## புதையலை பராமரித்தல்
புதையல் கண்டுபிடிக்கப்பட்ட விவரம் குறித்து எவரும் எழுத்து மூலமான தகவல் தெரிவிக்காவிடில் சம்பந்தப்பட்ட வட்டாட்சியரே அப்பொருளை கைப்பற்றி அரசு கருவூலத்தில் பாதுகாப்பாக வைத்திட வேண்டும்.  

புதைபொருள் மத சம்பந்தப்பட்ட பொருளாக (சிலைகள் போன்றவை) இருப்பின், அதனை அரசு அருங்காட்சியகத்தின் அனுமதியை எதிர்நோக்கி வருவாய்த் துறை அதிகாரிகளே தங்கள் பாதுகாப்பில் வைத்திடலாம்.  

உள்ளூர் மக்களால் வழிபடுதற்குரிய பொருளாக புதையல் இருப்பின், அதனை மாவட்ட ஆட்சியர் தன் விருப்பு அதிகாரத்தின்படி உள்ளூர் கிராம மக்கள் பொறுப்பில் விட முடிவு மேற்கொள்ளலாம். (அரசாணை எண் 1187 வருவாய்த்துறை நாள்:19.3.62)  

## தண்டனை
புதையலை கண்டெடுத்தவர் பிரிவு 4ன் கீழ் ஒப்படைக்கவோ தகவல் அறிவிக்காமல் மறைக்கவோ செய்தால் புதையல் மதிப்பின் பங்கு தொகை வழங்க வேண்டியதில்லை. மேலும் ஓராண்டு வரை சிறை தண்டனையோ அல்லது அபராதமோ அல்லது இரண்டையுமே விதிக்கலாம். புதையல் கண்டெடுத்த இடத்தின் உரிமையாளர் தகவல் அளிக்காவிட்டால் சட்டப்பிரிவு 20 மற்றும் 22ன் கீழ் ஆறு மாதம் வரை சிறை தண்டனையோ அல்லது அபராதமோ அல்லது இரண்டையும் விதிக்கலாம்.
# வருவாய் வட்டக் கணக்குகள்

**வருவாய் வட்டக் கணக்குகள்**, தமிழ்நாடு அரசின் வருவாய் துறையின் அனைத்து வட்டாட்சியர் அலுவலகத்தில் ஆண்டு தோறும் பராமரிக்கப்பட வேண்டிய வருவாய் வட்டக் கணக்குப் பதிவேடுகளின் விவரம்:  

- “அ” பதிவேடு - கிராமங்களின் எண்ணிக்கை, பெயர், மக்கள்தொகை பற்றிய புள்ளி விவரம் மற்றும் இதர முக்கிய விவரங்கள் குறிப்பிட வேண்டும்.

- “சி” பதிவேடு – அரசு நில குத்தகைக்கு விடப்பட்டுள்ள நிலங்களைப்பற்றிய பதிவேடு

- “டி” பதிவேடு - பட்டியல் சமூக மக்களுக்கும், மற்றவர்களுக்கும் வழங்கிய **நில ஒதுக்கீடு** ((Assignment of Land)) செய்யப்பட்ட விவரங்களின் பதிவேடு.

- “எப்” பதிவேடு - **நில உரிமை மாற்றம்** (Land alienation) செய்யப்பட்ட நிலங்களின் விவரங்களின் பதிவேடு.

- “ஜி” பதிவேடு - வாரிசுதாரர்கள் இல்லாததால் அரசால் எடுத்துக் கொள்ளப்பட்ட நிலங்களின் விவரங்களின் பதிவேடு.

- சாகுபடி செய்யப்பட்ட நிலங்களின் விவரம் மற்றும் சில குறிப்பிட்ட முக்கியமான பயிர்களை விதைத்த மற்றும் மகசூல் விவரங்களின் பதிவேடு

- பயிர்வாரியான நிலக்கணக்கு மற்றும் அப்புலங்களின் மகசூல் விவரம்.

- பலவித இன நிலங்களின் நில அளவுகளைக் காட்டும் கணக்குப் பதிவேடு.

- கைவிடப்பட்ட நிலங்கள் பற்றிய விவரம்

- நிலமாற்றங்கள் குறித்த பதிவேடு

- அரசு மற்றும் மைனர் இனாம் நிலங்களில் உள்ள குறைபாடுகளில் ஏற்படும் மாற்றங்கள் குறித்த நடப்பு பதிவேடு.

- புதிய நில அளவை நிலங்கள் மற்றும் உட்பிரிவுகள் குறித்த நடப்பு பதிவேடு

- ஓவ்வொரு கிராமத்திலும் நிலவரி தள்ளுபடி மற்றும் கழித்தல் விவரங்களைக் காட்டும் கணக்கு

- தண்ணீர் தீர்வை குறித்த பதிவேடு

- நிலவரித்திட்டம் அமுல் செய்யப்பட்ட ரயத்துவாரி கிராமங்களின் நிலவரி கணக்கு விவரம்.

- தோப்புக்காக ஒதுக்கப்பட்ட நிலம்

- ரயத்துவாரி கிராமங்களில் வசூலிக்கப்பட வேண்டிய விவரம்.

- ரயத்துவாரி கிராமங்களில் வசூலிக்க முடியாத இனம் பற்றிய விவரம்.

- கால்நடைகள் ம்க்கள் தொகை கணக்குப் பதிவேடு - இப்பதிவேட்டில் கால்நடைகள் மற்றும் சாதிகள் வாரியான மக்கள் தொகை விவரம், மருத்துவ நிறுவனங்கள், மருத்துவமனைகள், தொழில் நிறுவனங்கள், சத்துணவு மையங்கள், அரசு அலுவலகங்கள் போன்ற பொதுவான விவரங்களையும் அறிந்து கொள்ளும்படியாக கூடுதலான விவரங்களுடன் பேண வேண்டும்.

- பாசனத்திற்காக உண்மையில் பயன்படுத்தப்படுகின்ற கிணறுகள், குளங்கள், கால்வாய்கள் மற்றும் இதர நீர்ப்பாசன திட்டங்கள் பற்றிய எண்ணிக்கை மற்றும் அதன் விவரம்.

## இதனையும் காண்க
- கிராம கணக்குகள்
- தமிழ்நாடு வருவாய்த்துறை அமைப்பு
# கொடகே தேசிய சாகித்திய விருது

**கொடகே தேசிய சாகித்திய விருது** என்பது கொடகே பதிப்பகத்தால் வழங்கப்படும் இலக்கிய விருதுகள் ஆகும். இது இலங்கையில் வெளியிடப்படும் சிறந்த சிங்களம், தமிழ், ஆங்கில மொழிகளில் அமைந்த நாவல், சிறுகதை, கவிதை, சிறுவர் இலக்கியம், மொழிபெயர்ப்பு உட்பட்ட ஆக்கங்களுக்கு வழங்கப்படுகின்றது.  

1993 ஆம் ஆண்டில் இருந்து இந்த விருதுகள் வழங்கப்பட்டு வருகின்றன. தமிழில் மொழிப் படைப்புகளுக்கு 2009 ஆண்டில் இருந்து விருதுகள் வழங்கப்பட்டு வருகின்றன.
# என்ன நடந்தது? (கிலின்டன் நூல்)


**என்ன நடந்தது?** (***What Happened*** ?) என்ற பெயரில் ஒரு நூலை  இலரி கிளின்டன்  எழுதியுள்ளார். 2016 இல் இலரி கிளின்டன் மக்களாட்சிக் கட்சி (ஐக்கிய அமெரிக்கா) கட்சியின் சார்பில் ஐக்கிய அமெரிக்காவின் குடியரசுத் தலைவர்<nowiki/>தேர்தலில் போட்டியிட்ட போது கிடைத்த அனுபவங்களை இதில் எழுதியுள்ளார். இந்த நூல் (எழுத்துப் படைப்பு) செப்டம்பர் 12, 2017 இல் சைமன் அண்ட் சுஷ்டிகர் பதிப்பகத்தால் வெளியிடப்பட்டது. இது இலரி கிளின்டனின் ஏழாவது நூல் ஆகும்.  

ஜேம்ஸ் கோமி, விளாதிமிர் பூட்டின், பராக் ஒபாமா, பெர்னி சாண்டர்ஸ், ஊடகங்கள் எனப் பலருடைய பங்களிப்புகள் எந்த அளவுக்கு தம்முடைய தேர்தல் தோல்விக்குக் காரணங்களாக இருந்தார்கள் என்பதை அலசி ஆராய்ந்து எழுதியுள்ளார். துயர அனுபவங்களை எதிர் கொண்டு  எப்படி அவற்றைக் கடந்து வாழ்வது என்பதையும் இந்த நூலில் எழுதியுள்ளார். இந்தப் புத்தகத்தை அறிமுகப்படுத்தி பரப்புரை நோக்கத்தோடு வட அமெரிக்காவில் பயணம் மேற்கொண்டுள்ளார்.  

## துவக்கம் , ஆரம்ப விளம்பரங்கள்
த நியூயார்க் டைம்ஸ் இதழானது இந்த நூலின் முக்கிய நோக்கம் என்பது இலரி கிளிண்டன் அமெரிக்கத் தேர்தல் வரலாற்றில் ஒரு பெரிய கட்சியான மக்களாட்சிக் கட்சியின் (ஐக்கிய அமெரிக்கா) முதல் பெண் வேட்பாளரக அதிபர் பதவிக்கு போட்டியிட்டதையும் , அதற்காக தான் மேற்கொண்ட தீவிர பரப்புரைகளைப் பற்றித் தெரிவிக்கும் விதமாக இதனை எழுதியுள்ளார் என தெரிவித்தது. இது இவரின் மூன்றாவது வாழ்க்கை நினைவுக் குறிப்பு ஆகும். முதல் நூல் 2003 ஆம் ஆண்டில் லிவிங் ஹிஸ்ட்ரி ( வாழ்ந்து கொண்டிருக்கும் வரலாறு) மற்றும் 2014 இல் ஹார்ட் சாய்சஸ் (கடினமான முடிவுகள்) என்ற இரு நூல்களை எழுதினார். இவரின் அறிமுக உரையில் "கடந்தகாலங்களில் நடந்ததை உங்களுக்குத் தெரிவிக்க முயற்சிக்கிறேன். நான் பொதுவெளியில் இருக்கும் போது மிகவும் கவனமாக இருப்பேன். அதாவது கீழே வலை இல்லாது கம்பி மேல் நடப்பது போன்று இருப்பேன்.ஆனால் தற்போது என்னுடைய பாதுகாப்புக் கவசங்களை நான் விலக்கி வைக்கிறேன் எனத் தெரிவித்துள்ளார்.  

## பொருளடக்கம்
என்ன நடந்தது ? எனும் நூல் ஆறு முக்கிய பாகங்களைக் கொண்டது. அவையாவன: விடாமுயற்சி, போட்டி, சகோதரத்துவம், இலட்சியவாதம், எதார்த்தவாதம், விரக்தி, மீளுகை. ஒவ்வொரு பாகமும் இரண்டு முதல் ஐந்து உட்பிரிவுகளைக் கொண்டுள்ளன.  

இந்த நூலின் துவக்கக் காட்சியானது 2017 ஆம் ஆண்டின் ஐக்கிய அமெரிக்காவின் குடியரசுத் தலைவர் பதவி ஏற்பு விழாவில் இருந்து துவங்குகிறது. டோனால்ட் டிரம்ப் ஆட்சிப் பொறுப்பு ஏற்பதனை இலரி கிளின்டன் தனது கணவருடன் இணைந்து கவனிக்கிறார்.  

"ஆழமான மூச்சு. காற்று என் நுரையீரலை முழுவதையும் நிரப்புகிறது. இதுதான் சரியான செயல். நமது நாட்டில் மக்களாட்சி தற்பொழுதும் உள்ளது என்பதனை நாடு பார்க்க வேண்டும், இது எவ்வளவு வேதனையாக இருந்தாலும் சரி. தற்சமயம் ஆழமான மூச்சு விடு. பின்னர் அலறலாம். " என்பதாகத் துவங்குகிறார்.  

## விற்பனை

### உள்ளூர் விற்பனை
இதன் கெட்டி அட்டை பதிப்பானது செப்டம்பர் 12, 2017 அன்று வெளியிடப்பட்டது. உடனடியாக பார்ன்ஸ் & நோபல், அமேசான், மற்றும் யு எஸ் ஏ டுடே (அமெரிக்க இதழ்) போன்றவற்றில் சிறந்த விற்பனையாளர் பட்டியல்களில் முன்னணி இடத்தைப் பெற்றது.  

த நியூயார்க் டைம்ஸ் இதழின் சிறந்த விற்பனையாளர் வரிசையில் இதன் கெட்டி அட்டை பதிப்பு மற்றும் மின்னிதழ் பதிப்பின் விற்பனையும் இரு வாரங்களாக முதல் இடத்தில் இருந்தது. மூன்றாவது வாரத்தில் இரண்டாவது இடத்தில் நீடித்தது. நவம்பர் மாத துவக்கத்தில் சுமார் ஆறு மாத காலம் முதல் நான்கு இடங்களில் நீடித்தது. சனவரி, 2018 இல் பதினாறு வாரங்கள் இந்தப் பட்டியலில் நீடித்தது. அடுத்த வாரங்களில் அந்த இடத்தை இழந்தது.
# ஆர். கோவர்த்தனம்


**இரா. கோவர்த்தனம்** (*R Govardhanam*, 21 பெப்ரவரி 1928 – 18 செப்டம்பர் 2017) தமிழ்த் திரைப்பட இசையமைப்பாளர் ஆவார்.*நாதஸ்வர ஓசையிலே...* (பூவும் பொட்டும்), *அந்த சிவகாமி மகனிடம்*... (பட்டணத்தில் பூதம்) ஆகிய பிரபலமான பாடல்களை இசையமைத்தவர்.  

## வாழ்க்கைக் குறிப்பு
தெலுங்கைத் தாய்மொழியாக கொண்டவர் கோவர்த்தனம். பெங்களூரில் வசித்து வந்தார். தந்தை பெயர் இராமச்சந்திர செட்டியார். கோவர்த்தனத்தின் தமையன் ஆர். சுதர்சனம் ஒரு பிரபலமான இசையமைப்பாளர். இராமச்சந்திர செட்டியார் குடும்பத்துடன் சென்னைக்கு குடிபுகுந்தார். தந்தையும் கருநாடக இசை அறிந்தவர். தந்தையிடமும், தமையனாரிடமும் கோவர்த்தனம் கருநாடக இசையைப் பயின்றார். சென்னைக்கு வந்து தமிழும் கற்றுக் கொண்டார். தமிழ், தெலுங்கு, கன்னடம் ஆகிய மூன்று மொழிகளிலும் எடுக்கப்பட்ட *ஜாதகம்* (1953) முதன்முதலாக இசையமைக்கும் வாய்ப்புக் கிடைத்தது. இத்திரைப்படத்திலேயே பி. பி. சிறினிவாஸ் தமிழில் பாடகராக அறிமுகமானார். எம். எஸ். விஸ்வநாதன், டி. கே. ராமமூர்த்தி, இளையராஜா, விஜயபாஸ்கர், சந்திரபோஸ், தேவா எனப் பல இசையமைப்பாளர்களுக்கு 'இசை ஒருங்கிணைப்பாளராக' பணியாற்றியிருந்தார்.  

## இசையமைத்த திரைப்படங்கள்
- ஜாதகம் (1953)
- ஒரே வழி (1959)
- கைராசி (1960)
- பட்டணத்தில் பூதம் (1967)
- பூவும் பொட்டும் (1968)
- அஞ்சல் பெட்டி 520 (1969)
- பொற்சிலை (1969)
- வரப்பிரசாதம் (1976)

## மறைவு
புதிய பறவை பாடல் ஒன்று மீள்-இசையமைப்பொன்றின் போது மின்சாரம் தாக்கி, தனது செவித்திறனை இழந்தார். 1990-களில் சென்னையில் இருந்து சேலத்திற்குக் குடிபுகுந்தார். இவர் 18 செப்டம்பர் 2017 அன்று தனது 91வது அகவையில் சேலத்தில் காலமானார்.
# வில்லங்கச் சான்றிதழ்

**வில்லங்கச் சான்றிதழ்** (Encumbarance Certificate - EC), ஒரு சொத்துக்கு யார் உரிமை உள்ளவர் என்பதை உறுதிப்படுத்தும் ஒரு சான்றாக உள்ளது. வில்லங்கச் சான்றிதழ் என்பது ஒரு சொத்து யாருடைய கைகளில் இருந்து எப்படி மாறி வந்துள்ளது, சொத்து உரிமை யாருக்கு மாற்றப்பட்டது போன்ற விவரங்களை அறிந்துகொள்ளும் ஆவணமாக உள்ளது. வில்லங்கச் சான்றிதழில் குறிப்பிட்ட சொத்தின் மீதான சட்டபூர்வமாக வில்லங்கங்கள் தெரியவரும்.  

எனவே சொத்தினை வாங்குதற்கு முன், அச்சொத்து குறித்த வில்லங்கச் சான்றிதழை பத்திரப் பதிவாளர் அலுவலகத்திலிருந்து பெற்று, சொத்து குறித்தும், அதன் உண்மையான உரிமையாளர்/உரிமையாளர்களைக் குறித்து சரிபார்க்க வேண்டும்.  

ஒரு சொத்தை வாங்க விரும்புவர்கள், அந்தச் சொத்தில் ஏதாவது வில்லங்கம் இருக்கிறதா, சொத்தை விற்பவர் பெயரில்தான் அந்தச் சொத்து உள்ளதா என்பதை அறிவதற்காகச் சொத்து விவரத்தைத் தெரிவித்து வில்லங்கச் சான்றிதழை பத்திரப் பதிவாளர் அலுவலகத்தில் கட்டணம் செலுத்தி பெறவேண்டும். மேலும் தமிழ்நாடு அரசு பத்திரப் பதிவுத் துறை இணையதளத்திலும் வில்லங்கச் சான்றிதழைப் பெறலாம்.
# வறியவர் வழக்கு

**வறியவர் வழக்கு** (*Pauper suit*) ஒரு நபர் தான் உடுத்தியுள்ள ஆடைகளைத்தவிர வேறு எந்தவிதமான உடமைகளும் இன்றி இருக்கும் நிலையில் அவர் வறியவராக கருதப்படுகிறார்.  

பொதுவாக உரிமையியல் நீதிமன்றத்தில் இரு நபர்களிடையே நடைபெறும் ஒரு வழக்கில், வழக்கின் விண்ணப்பதாரர், அந்த வழக்கிற்காக தான் செலுத்த வேண்டிய நீதிமன்ற கட்டணத்தை செலுத்திட தன்னிடம் எவ்வித வழிவகையும் இல்லையெனத் தெரிவித்து, தன்னை வறியவராகக் கருதி நீதி மன்ற கட்டணம் செலுத்து வதிலிருந்து தனக்கு விலக்களித்திடக் கோரி நீதிமன்றத்தில் விண்ணப்பிக்கலாம்.  

இது போன்ற நேர்வுகளில், வழக்கு தொடுத்துள்ள நபர் உண்மையிலேயே வறியவர்தான் என்பதனை அறிந்து வழக்கினை அனுமதித்திட மாவட்ட ஆட்சியரிடமிருந்து நீதிமன்றம் அறிக்கை கோர வேண்டும்.  
வழக்கு தொடுத்துள்ள நபர், விசாரணையின் அடிப்படையில் உண்மையிலேயே வறியவர் என முடிவு செய்து மாவட்ட ஆட்சியர் அளிக்கும் அறிக்கையின் அடிப்படையில் உரிமையியல் நீதிமன்றத்தில் அவ்வழக்கு விசாரணைக்கு எடுத்துக் கொள்ளும்.  

## வறியவருக்கான விளக்கம்
உரிமையியல் விதி தொகுப்பு நூல் பிரிவு 33-ல் (Civil Procedure Code XXXIII) வறியவர் என்பவருக்கான விளக்கம் பின்வருமாறு தெரிவிக்கப்பட்டுள்ளது.  

- நீதிமன்றக்கட்டணம் செலுத்த வசதி இல்லாதவர்.
- ரூ.1000-க்கு மேல் சொத்துக்கள் ஏதும் இல்லாதவர். (வழக்கில் உள்ள சொத்துக்கள் தவிர்த்து)
- வழக்கு தொடுத்த பிறகு ஏதேனும் சொத்துக்களை இரண்டு மாதங்களில் விற்பனை செய்யும் நேர்விலும் அல்லது சொத்துக்களை வாங்கும் நேர்விலும் - வறியவராக கருத இயலாது.
- வழக்கு தொடுத்த நபர், தனது உறுதி ஆவணத்தில் (Affidavit) தனக்கு உள்ள சொத்து விவரங்களைப் பட்டியலிட்டு உறுதி அளித்து கையெழுத்திட்ட குறிப்பிடப்பட்ட அச்சொத்துக்கள் தவிர்த்து வேறு ஏதேனும் சொத்துக்கள் இருப்பின் அவர் வறியவராக கருதப்படமாட்டார்.
# இயக்க விதிகள்


இயற்பியலில், பொருட்களின் இயக்கம் பற்றி பல கோட்பாடுகள் உருவாக்கப்பட்டுள்ளன. அவற்றில் குறிப்பிடத்தக்கவை:  

- மரபார்ந்த விசையியல்
  - நியூட்டனின் இயக்க விதிகள்
  - கெப்லரின் கோள் இயக்க விதிகள்
  - பொதுச் சார்புக் கோட்பாடு
  - சிறப்புச் சார்புக் கோட்பாடு
  - இயூலரின் இயக்க விதிகள்
  - கோசியின் இயக்க சமன்பாடுகள்
- குவாண்டம் இயங்கியல்
# விக்கிப்பீடியா:செப்ரம்பர் 24, 25 2017 - ஆரையம்பதி - களப் பணி - தும்புக் கைத்தொழில்

தமிழ் விக்கிப்பீடியா மற்றும் நூலக நிறுவனம் இணைந்து தொழில்கலைகள் ஆவணப்படுத்தல் திட்டத்திற்கமைய. முதலாவது முயற்சியாக தும்புக் கைத்தொழில்களை ஆவணப்படுத்துவதற்கான களப்பணி  

## களப்பணி 1

- இடம்: ஆரையம்பதி
- திகதி: செப்ரம்பர் 24, 25 2017
- களப் பணி ஒருங்கிணைப்பாளர்: Prasadbatti
- பங்களிப்பாளர்கள்:
- உபகரணங்கள்:
- பாதீடு:

## களப்பணி கற்றல்கள்
## பாதீடு
- போக்குவரத்து (மோட்டார் சைக்கிள் பெற்றோல்) - 40.00
- புகைப்பட கருவி வாடகை (இரண்டு நாட்களுக்கும் - 3,000.00
- இணைந்து உதவி பணியாற்றிய நண்பர்களுக்கு சிற்றுாண்டி செலவு (இரண்டு நாட்களும்) - 680.00
- மொத்த செலவு - 3,720.00
# தமிழக அருங்காட்சியகங்கள்


தமிழ்நாட்டில் தமிழக அரசின் தமிழ்நாடு அரசு தொல்லியல் துறையின் சார்பில் 14 மாவட்டங்களிலும் மற்றும் இதர துறைகளின் சார்பாகவும் மற்றும் தனியார் துறையின் சார்பிலும் 33 அருங்காட்சியகங்கள் உள்ளது. அதன் விவரம்:  
1. அரசு அருங்காட்சியகம், கரூர்
1. அரசு அருங்காட்சியகம், சென்னை
1. இராயபுரம் ராமானுஜன் அருங்காட்சியகம்
1. ஈரோடு அரசு அருங்காட்சியகம்
1. கஸ்தூரி ஸ்ரீநிவாசன் டிரஸ்ட் கலை மற்றும் துணித்துறை அருங்காட்சியகம்
1. காசு வன அருங்காட்சியகம்
1. காந்தி அருங்காட்சியகம், மதுரை
1. கிருட்டிணகிரி அருங்காட்சியகம்
1. கோட்டை அருங்காட்சியகம் (சென்னை)
1. சங்கத் தமிழ்க் காட்சிக் கூடம்
1. சேலம் அருங்காட்சியகம்
1. தஞ்சை அரண்மனை
1. தஞ்சைக் கலைக்கூடம்
1. திருச்சி அருங்காட்சியகம்
1. தட்சிண சித்ரா
1. திருச்சிராப்பள்ளி அரசு அருங்காட்சியகம்
1. திருநெல்வேலி அரசு அருங்காட்சியகம்
1. தொல்லியல் அருங்காட்சியகம், கரூர்
1. தொல்லியல் அருங்காட்சியகம், குற்றாலம்
1. தொல்லியல் அருங்காட்சியகம், கோயமுத்தூர்
1. தொல்லியல் அருங்காட்சியகம், தருமபுரி
1. தொல்லியல் அருங்காட்சியகம், பூண்டி
1. தொல்லியல் அருங்காட்சியகம், பூம்புகார்
1. பழந்தமிழர் வாழ்வியல் காட்சிக் கூடம்
1. பழனி அரசு அருங்காட்சியகம்
1. புதுக்கோட்டை அருங்காட்சியகம்
1. பூச்சிகள் அருங்காட்சியகம், கோவை வேளாண் பல்கலைக்கழகம்
1. மகாகவி பாரதி நினைவு நூலகம்
1. மாமல்லபுரம் கடல் அருங்காட்சியகம்
1. மெழுகு உலகம் - மெழுகு அருங்காட்சியகமும் ஓவியக்கூடமும், ஊட்டி
1. விவேகானந்தர் இல்லம்
1. வேடல் ஆன்மிக அருங்காட்சியகம்
1. வேலூர் அரசு அருங்காட்சியகம்
1. ஜி. டி. கார் அருங்காட்சியகம்

## இதனையும் காண்க
- தமிழக தொல்லியல் களங்கள்
# இந்தியப் படைக்கலச் சட்டம், 1959

**இந்தியப் படைக்கலச் சட்டம், 1959**, பிரிவு 3(1) ன் படியும் மற்றும் 1962ம் ஆண்டின் படைக்கல விதிகளின் படியும் படைக்கல உரிமம் இன்றி எந்தவொரு நபரும் படைக்கலத்தை வைத்திருத்தல் கூடாது. இச் சட்டப்பிரிவு 3(2) ன் படி ஒரு நபர் மூன்று படைக்கலங்களுக்கு மேல் வைத்துக்கொள்ளக் கூடாது.  

விதி எண் 3(2)ன் படி ரைபிள் கிளப்பில் ஆயுள் கால உறுப்பினராக இருக்கும் நபர் மூன்று படைக்கலங்கள் தவிர்த்து ஒரு ரைபிள் வைத்துக் கொள்ளலாம்.  

தற்காப்பு, பயிர் பாதுகாப்பு, கால் நடைபாதுகாப்பு, விளையாட்டுகளில் பங்கெடுத்துக் கொள்ளுதல் போன்ற தகுதியான காரணங்களுக்காக மட்டுமே படைக்கல உரிமங்கள் வழங்கப்படுகின்றன.  

தடை செய்யப்படாத துப்பாக்கிகள், ரைபிள், ரிவால்வர், பிஸ்டல் போன்ற படைக்கலங்களுக்கு மாவட்ட ஆட்சித் தலைவர் / மாவட்ட வருவாய் அலுவலர் உரிமம் வழங்கும் அலுவலர்களாக இருப்பார்கள்.  

பொதுவாக படைக்கல உரிமங்கள் மூன்றாண்டு காலத்திற்கு செல்லதக்கதாகும். குறிப்பிட்ட காரணங்களுக்காக குறைந்த காலத்திற்கும் உரிமம் வழங்கிடலாம். ஒரு உரிமம் எவ்வளவு காலத்திற்கு வழங்கப்பட்டதோ, அதே கால அளவிற்கு தொடர்ந்து புதுப்பிக்கப்பட வேண்டும். (பிரிவு 15)  

படைக்கலத்தை விற்கவும் மாற்றம் செய்யவும் உரிமம் பெற்ற நபர் சம்பந்தபட்ட உரிமம் வழங்கிய அதிகாரியின் முன் அனுமதி பெற வேண்டும். படைக்கல உரிமம் பெற்ற நபர் காலமாகிவிட்டால் படைக்கலம் உடனடியாக அருகில் உள்ள காவல் நிலையத்திலோ அல்லது படைக்கல கிடங்கிலோ பாதுகாப்பாக ஒப்படைக்கப்படவேண்டும். மேலும் கலவர காலங்களில் படைக்கலங்களை அரசிடம் ஒப்படைக்க வேண்டும் என அறிவிக்கும் போது, படைக்கலங்கள் வைத்திருப்பவர்கள் அதனை உடனடியாக காவல் நிலையங்களில் ஒப்படைக்க வேண்டும்
# உற்றுநோக்கலின் வாயிலாக கற்றல் வெளிப்பாட்டை அறியும் வகைப்பாடு


**உற்றுநோக்கலின் வாயிலாக கற்றல் வெளிப்பாட்டை அறியும் வகைப்பிரித்தல்** (Structure of observed learning outcomes (**SOLO**) என்ற வகைப்பிரித்தல் என்பது மாணவன் பாடங்களைப் புரிந்து கொள்வதில் ஏற்படும் அதிகரிக்கும் சிக்கல் தன்மையைப் பற்றி விவரிக்கிறது. இந்த வகைப்பாடு ஜான் பிக்ஸ் மற்றும் கெவின் காலிஸ் ஆகியோரால் உருவாக்கப்பட்டதாகும். புளுமின் கற்பித்தல் நோக்கங்கள் குறித்த வகைப்பாடு மற்றும் திருத்தப்பட்ட புளுமின் கற்பித்தல் நோக்கங்கள் குறித்த வகைப்பாடு ஆகியவற்றிலிருந்து மாறுபட்டதாக உள்ளது. ஏனெனில் புளுமின் வகைப்பாடு கற்பித்தல் நோக்கங்களின் அடிப்படையிலானது. ஆனால், ஜான் பிக்ஸின் வகைப்பாடு கற்றல் வெளிப்பாட்டின் அடிப்படையிலானது ஆகும்.  

## மாதிரி
இந்த மாதிரியானது புரிதலின் ஐந்து நிலைகளைக் கொண்டுள்ளது.  
- **முன் அமைப்பு **(Pre-structural) – முன் அமைப்பு நிலையில் உள்ள  மாணவர்கள் தொடர்பற்ற தகவல்களைப் பெறுகின்றனர். அவை முறைமைப்படுத்தப்படாமல் இருப்பதால் பொருள் உணர இயலவில்லை. .
- **ஒருமை  அமைப்பு **(Uni-structural) – மாணவனின் பதில் அல்லது புரிதல் ஒரே ஒரு தொடர்புடைய பகுதியில் மட்டுமே குவிக்கப்பட்டுள்ளது.
- **பல்வகை அமைப்பு **(Multi-structural) – மாணவனின் புரிதல் பல தொடர்புடைய பகுதிகளில் குவிக்கப்படுகிறது. ஒவ்வொன்றும் தனித்தனியாகவும், சேர்க்கை நிலையிலும் அறியப்படுகிறது. இந்த நிலையிலான மதிப்பீடு முதன்மையாக அளவினடிப்படையிலானது.
- **தொடர் அமைப்பு **(Relational) – பல்வேறு பண்புக்கூறுகளின் அடிப்படையில் ஓரியல்பான ஒட்டுமொத்த ஒருங்கிணைந்த வடிவமாக பார்க்கப்படுகிறது. இந்த நிலையானது ஒரு பாடப்பொருள் அல்லது தலைப்பு சார்ந்த தேவையான அளவு இயல்பான புரிதலாகப் பொருள் கொள்ளப்படுகிறது.
- **விரிவாக்கமடைந்த அமைப்பு **(Extended abstract) – மேலே கூறப்பட்ட ஒருங்கிணைந்த ஒட்டுமொத்த அமைப்பானது இன்னும் சற்று உயர்ந்த கருத்தியலான, பொதுமைக்கருத்தாக கொள்ளப்படுகிறது. மேலும், இது புதிய பாடப்பொருள் அல்லது பகுதியுடன் தொடர்புபடுத்தப்படுகிறது.
# மிசியோ காகு


**மிசியோ காகு** ( Michio Kaku 24 சனவரி 1947) என்பவர் சப்பானிய அமெரிக்க அறிவியலாளர் ஆவார். தெரியியலிலும், எதிர்கால அறிவியல் வளர்ச்சியிலும் ஈடுபாடு கொண்டு அறிவியல் கருத்துகளைப் பரப்பி வருபவர். தெரியியல் தொடர்பான பல   நூல்கள் எழுதியிருக்கிறார்.  இணையத்திலும் வலைப்பூக்களிலும் எழுதி வருகிறார். வானொலி, தொலைக்காட்சிகளில் பேசி வருகிறார்.  பிபிசி, டிஸ்கவரி சேனல், ஹிஸ்டரி சேனல், சயன்ஸ் சேனல் போன்ற தொலைக்காட்சிகளில் தோன்றி தம் அறிவியல் கருத்துக்களைப் பேசி வருகிறார்.  

## வாழ்க்கைச் சுருக்கம்

மிசியோ காகு அமெரிக்காவில், கலிபோர்னியா மாநிலத்தில், சாண் ஓசே என்ற நகரில் பிறந்தார். இளமைக் காலம் முதல் தெரியியல் அறிவியலில் ஈடுபாடு கொண்டார். நியூ மெக்சிகோவில் நடந்த அறிவியல் கண்காட்சியில் அறிவியல் அறிஞரான எட்வார்ட் டெல்லர் என்பவரைச் சந்தித்து அவருடைய கவனத்தையும் அன்பையும் பெற்றார்.  எர்ட்ஸ் பொறியியல் உதவித் தொகை இவருக்குக் கிடைத்தது.  ஆர்வர்டு பல்கலைக்கழக்தில் பயின்று 1968 இல் பட்டம் பெற்றார்.   1972 இல்  பெர்கிலியில் கலிபோர்னியா பல்கலைக் கழகத்தில் ஆய்வுப் பட்டம் பெற்றார். அதே ஆண்டில் பிரின்சுடன் பல்கலைக்கழகத்தில் உரையாற்றும் வாய்ப்பும் கிடைத்தது. வியட்நாம் போர் நிகழ்ந்த காலகட்டத்தில் அமெரிக்கப் படையில் பணி புரிய வாய்ப்புக் கிடைத்ததால் அதற்கான பயிற்சியைக்  காகு பெற்றார்.  

## அறிவியல் பணிகள்

குவாண்டம் மெக்கானிக்சு என்ற  பகவு விசையியல் தொடர்பான ஆய்வுகளில் ஈடுபட்டார். பிரின்சுடன் பல்கலைக்கழகம் மற்றும் நியூ யார்க்குப் பல்கலைக் கழகம் ஆகியவற்றில் 1973 முதல் 1990 வரை வருகையராகவும்  உறுப்பினராகவும் இருந்தார். நியூயார்க்கில் உள்ள சிட்டி கல்லூரியில் கோட்பாட்டு அறிவியல் பேராசிரியராக இருக்கிறார். பிசிக்கல் ரிவ்யூ போன்ற அறிவியல் இதழ்களில் கட்டுரைகள் எழுதுகிறார்.  
காகு அறிவியலை மக்களிடையே பரப்பியவர் என்ற பெருமையை ஈட்டியுள்ளார்.  

## எழுதிய நூல்கள்

- பியாண்ட் ஐன்ஸ்டின் (1987)
- ஹைப்பர் ஸ்பேஸ் (1994)
- விசன்ஸ் (1998)
- ஐன்ஸ்டின் காஸ்மாஸ் (2004)
- பாரல்லல்  வர்ல்ட்ஸ் (2004)
- பிசிக்ஸ் ஆப் தி இம்பாசிபில் (2008)
- பிசிக்ஸ் ஆப் தி  பியூச்சர் (2011)
- தி பியூச்சர் ஆப் தி மைண்ட் (2014)

## மேற்கோள்
# முட்டம் நாகேசுவரர் கோயில்



**முட்டம் நாகேசுவரர் கோயில்** இந்தியாவின் தமிழ்நாடு மாநிலம் கோயம்புத்தூர் மாவட்டத்தில் முட்டத்தில் அமைந்து இருக்கும் ஒரு இந்து சைவ சமய கோயில் ஆகும். இக்கோயில் கோவை மாநகரில் இருந்து 27 கி.மீ. தொலைவில் நொய்யல் ஆற்றை ஒட்டி அமைந்துள்ளது. இக்கோயில் அருணகிரிநாதர், கச்சியப்ப முனிவர் போன்றவர்களால் பாடப்பெற்றதாகும். இங்கு சிவபெருமான் **நாகேசுவரர்** என்ற பெயருடன் *முத்துவாளி* அம்மன் துணையுடன் அருள்பாலிக்கிறார்.  
தமிழர்களின் சிற்பக்கலைக்கு சான்றாக இத்திருக்கோயிலின் தூண்கள் அமைந்துள்ளன. இவற்றை பக்தர்கள் புகைப்படம் எடுக்க அனுமதி இல்லை.
# குண்டடம்

**குண்டடம்** (*Kundadam*) என்பது தமிழ்நாட்டின், திருப்பூர் மாவட்டம், தாராபுரம் வட்டத்தில் உள்ள குண்டடம் ஊராட்சி ஒன்றியத்தின் தலைமையிட ஊராகும். இது தாராபுரத்தில் இருந்து 15 கி.மீ தொலைவில் உள்ளது. கொங்கு நாட்டு உட்பிரிவுகளுள் ஒன்றாகத் திகழும் பொங்கலூர்கா நாட்டிற்குட்பட்ட 27 ஊர்களுள் குண்டடம் ஊரும் ஒன்றாகத் திகழ்கிறது. இவ்வூர் பழைய நூல்களில் குன்றை, குன்றாபுரம், குன்றை மாநகர், குன்றிடம் என்றெல்லாம் சுட்டப்படுகிறது.  

## வழிபாட்டுத் தலங்கள்
- குண்டடம் வரதராசப்பெருமாள் கோயில்
- குண்டடம் கொங்கு வடுகநாத சுவாமி கோயில்
- வடிவுடைமங்கை உடனுறை கொங்குவிடங்கீசுவரர் கோயில்
- குண்டடம் கொங்கர் சின்னம்மன் கோயில்
# நில ஒப்படை


**வீட்டு மனை மற்றும் நில ஒப்படை** (Land Assignment), வீடு மற்றும் விவசாய நிலமற்ற ஏழை குடும்பத்தினருக்கும், நலிந்த சமூகத்தினருக்கும், முன்னாள் போர் வீரர்கள் குடும்பத்தினருக்கும் மற்ற இதர தகுதி வாய்ந்த பிரிவினருக்கும் அரசு நிலங்களை குடியிருப்பு வீட்டு மனைகளாகவோ அல்லது வேளாண்மை நிலங்களாகவோ வழங்குவதே நில ஒப்படை எனப்படும்.  

## வீட்டு மனை ஒப்படை
தமிழ்நாடு அரசின் வருவாய்த் துறை (தமிழ்நாடு) நிலை ஆணை எண் 21 பிரிவு 1ன்படி பொது உபயோகத்திற்கு தேவைப்படாத அரசு நிலங்களை வீட்டுமனை இல்லாதவர்களுக்கு ஒப்படை செய்வது வீட்டுமனை ஒப்படை எனப்படும்.  

### தகுதிகள்
- வறுமை கோட்டிற்கு கீழ் வாழக் கூடியவர்கள் இலவச வீட்டு மனை பெறத் தகுதியுடையவர்கள் ஆவர். அரசாணை நிலை எண்.287 வருவாய் (நிழு 1(2) துறை நாள் 31.5.2000ன்படி குடும்ப ஆண்டு வருமான வரம்பு கிராமப்பகுதிகளில் ரூ.16,000/-எனவும் நகர்புறப்பகுதிகளில் ரூ.24,000/-எனவும் நிர்ணயிக்கப்பட்டுள்ளது.

- இலவச வீட்டு மனை கோரும் நபருக்கு வீட்டுமனை கோரும் கிராமத்திலோ அல்லது வேறு கிராமங்களிலோ வீட்டுமனையோ வீடோ இருக்கக் கூடாது.

- அரசாணை எண் 2324, வருவாய்த் துறை, நாள் 16.11.90ன் படி மாநகராட்சி எல்லைக்குட்பட்ட பகுதியில் ½ செண்டும், நகராட்சி எல்லைக்குட்பட்ட பகுதியில் 1 செண்டும், ஊராட்சி மற்றும் பேரூராட்சிப் பகுதிகளில் அதிக பட்சமாக 3 செண்டு வீட்டுமனை ஒப்படை செய்யலாம்.

- வறுமைக் கோட்டிற்கு மேல் உள்ள வீட்டுமனை இல்லாதவர்களுக்கும் வீட்டுமனை ஒப்படை வழங்கிடலாம். ஆனால் அவர்களின் தகுதி நிலைக்கேற்ப மேற்படி வீட்டு மனையின் சந்தை மதிப்பில் ஒரு மடங்கோ அல்லது இருமடங்கோ வசூல் செய்து கொண்டு ஒப்படை வழங்கலாம்.

### வீட்டுமனை ஒப்படைகளில் செய்யக் கூடியதும் / செய்யக்கூடாததும்
- வீட்டு மனை ஒப்படை குடும்பத்தில் உள்ள பெண்கள் பெயரிலேயே பட்டா வழங்கப்பட வேண்டும். (அரசாணை எண்.1380 வருவாய்த்துறை நாள்:22.8.89) பெண்கள் இல்லாத குடும்பத்தில் ஆண்கள் பெயரில் பட்டா வழங்கிடலாம்.

- வீட்டு மனை ஒப்படை பெற்ற இனங்களில் ஓராண்டுக்குள் வீடு கட்டப்பட வேண்டும்.

- ஒப்படை பெற்ற வீட்டு மனையை 10 ஆண்டுகளுக்கு பிறகு விற்பதற்கு அரசின் முன் அனுமதி பெற வேண்டும்.(அரசாணை எண் 2485 வருவாய்த்துறை நாள்:9.11.79)

## வேளாண்மை நில ஒப்படை
- ஆட்சேபனையற்ற அரசு புறம்போக்கு நிலத்தினை, நிலமற்ற ஏழைகளுக்கு வேளாண்மை செய்யும் நோக்கில் ஒப்படை செய்வது “நில ஒப்படை” ஆகும். நஞ்சை நிலம் எனில் ஒன்றை ஏக்கரும், புஞ்செய் நிலம் எனில் 3 ஏக்கரும் நில ஒப்படை செய்யலாம்.

- நேர்முக விவசாயத்தில் ஈடுபடக் கூடிய நிலமற்ற ஏழைகள் மட்டுமே இலவச நில ஒப்படை பெற தகுதியானவர்கள். இலவச நிலஒப்படை கோரும் நபருக்கு நில ஒப்படை கோரும் கிராமத்திலோ, வேறு கிராமத்திலோ சொந்தமான நிலம் இருக்கக் கூடாது.

### நில ஒப்படை செய்யும் இனங்களில் முன்னுரிமையாளர்கள்
- போரின் போது கொல்லப்பட்ட முன்னாள் ராணுவத்தினரின் விதவைகள் அல்லது பெற்றோர்.
- சாதி கலவரத்தால் பாதிக்கப்பட்ட நிலமற்ற ஏழை மக்கள்
- பட்டியல் சாதியினரும் பட்டியல் பழங்குடியினரும்
- இராணுவத்தினர், முன்னாள் ராணுவத்தினர் மற்றும் முன்னாள் ராணவத்தினர் மனைவி.
- நிலமற்ற ஏழைகள்
- நன்டைத்தைக்காக விடுவிக்கப்பட்ட சிறைக் கைதிகள்

### நில ஒப்படைப்பு நிபந்தனைகள்
- ஒப்படை பெற்ற நிலத்தை ஒப்படை பெற்ற நாளிலிருந்து 10 ஆண்டுகளுக்கு வேறு நபர்களுக்கு விற்பனை செய்திடவோ, உரிமை மாற்றம் செய்திடவோ கூடாது.
- ஒப்படை பெற்ற நிலத்தில் ஒப்படைதாரரோ அல்லது அவரது வாரிசுதாரர்களோ நேரிடையாக விவசாயம் செய்ய வேண்டும். குத்தகைக்கு விடக்கூடாது.
# இரா. நாகசாமி


**இராமச்சந்திரன் நாகசாமி** (*Ramachandran Nagaswamy*, ஆகத்து 10, 1930 - சனவரி 23, 2022) இந்தியத் தொல்லியல் மற்றும் கல்வெட்டியல் அறிஞர் ஆவார். தமிழ்நாடு அரசு தொல்லியல் துறையின் முதலாவது இயக்குநராக பணிபுரிந்து ஓய்வு பெற்றவர். இவரது பணிகளைப் பாராட்டி இந்திய அரசு இவருக்கு 2018 ஆம் ஆண்டு பத்ம பூசண் விருதை வழங்கியது.  

## இளமை வாழ்க்கை
சமசுகிருத வித்துவான் இராமச்சந்திரனுக்கு 10 ஆகஸ்டு 1930ல் பிறந்தவர் நாகசாமி இரா. நாகசாமி சென்னைப் பல்கலைக்கழகத்தில் சமசுகிருத மொழியில் முதுநிலைப் பட்டப் படிப்பு முடித்தவர். இவர் தமிழ்மொழி, தமிழ் வரலாறு, திருக்குறள் போன்றவற்றின் மீது மீகுதியான திரிபுகளை மேற்கொண்டதாக விமர்சனங்கள் வைக்கப்பட்டுள்ளன. இதற்கு எடுத்துக்காட்டாக தமிழ் மற்றும் சமஸ்கிருதத்தின் கண்ணாடி” (The Mirror Tamil and Sanskrit) என்ற பெயரில் இவர் எழுதிய நூலில், தமிழின் எழுத்து முறை பிராமணர்களிடமிருந்து பெறப்பட்டது என்றும் தொல்காப்பியம், புறநானூறு, அகநானூறு, சிலப்பதிகாரம் முதலியவை சமசுகிருத நூல்களைப் பார்த்து எழுதப்பட்டவை என்றும் கூறியுள்ளார். மேலும் செம்மொழிக்கான தகுதிகளாக வரையறை செய்யப்பட்டுள்ளவை எதுவும் தமிழுக்கு இல்லை என்றும், தொல்காப்பியம் நூல் சமசுகிருதத்திலிருந்து வந்தது என்றும், தமிழ் சமசுகிருதத்திலிருந்து கடன் பெற்றுதான் செம்மொழியாக வளர்ந்தது என்றெல்லாம் கூறியுள்ளார். இவர் செய்த மற்றொரு திரிபானது வேதங்களின் சாரம் திருக்குறள் (Tirukkural an Abridgement of Sastras) என்று இவரால் எழுதப்பட்ட ஆங்கில நூலாகும். அதற்கு இவர் எழுதிய விளக்கங்களையும், திரிபு வேலைகளையும் கண்டு தமிழ் அறிஞர்கள் அதிர்ச்சியடைந்து, கண்டனங்களை வெளியிட்டனர்.  

### ஊழல் புகார்
இரா. நாகசாமி 1980களில் தமிழ்நாடு தொல்லியல் துறையில் பதவியில் இருந்தபோது ஊழல் புகாரில் சிக்கினார். இவர் மீதான ஊழல் புகாரில் இவருக்கு ஆதரவாக இருக்கும்படி காஞ்சி சங்கர மடத்திலிருந்து அதிகார வர்கத்துக்கு தொடர்ந்து அழுத்தங்கள் தரப்பட்டன. பின்னர் அந்த சிக்கலில் இருந்து மீண்டார் எனப்படுகிறது.  

## விருதுகள்

- கலைமாமணி, தமிழ்நாடு அரசு
- பத்ம பூசண், இந்திய அரசு (2018)

## மறைவு
உடல்நிலை குறைவு காரணமாக, 2022 சனவரி 23 அன்று சென்னையில் காலமானார்.  

## படைப்புகள்
### தமிழ்
- மாமல்லை
- ஓவியப்பவை
- உத்தரமேரூர்
- கலவை
- கவின்மிகு சோழர் கலைகள்
### ஆங்கிலம்
- 
- 
- 
- 
- 
- 
- Mahabalipuram (Monumental Legacy), 28 October 2010
- Ramanathapuram district: An archaeological guide, 1979
- Vedic Roots Of Hindu Iconography, 2012
- Brhadisvara Temple: Form and Meaning, 1 December 2010
- Vishnu Temples of Kanchipuram, 30 August 2011
- TIMELESS DELIGHT: SOUTH INDIAN BRONZES IN THE COLLECTION OF THE SARABHAI FOUNDATION, 2006
- Siva Bhakti, September 1989
- Masterpieces of Early South Indian Bronzes, June 1983
- Facets of South Indian Art and Architecture, 15 March 2004
- TAMIL NADU THE LAND OF VEDAS,

## இதனையும் காண்க
- டி. என். இராமச்சந்திரன்
- நடன காசிநாதன்
- தமிழ்நாடு அரசு தொல்லியல் துறை
- தமிழக தொல்லியல் களங்கள்
- தமிழக அருங்காட்சியகங்கள்
# காங்கோ தமிழ்ச்சாரல்



**தமிழ்ச்சாரல்** (ஆங்கிலம்: Tamilcharal) என்பது மத்திய ஆப்பிரிக்க நாடான காங்கோ மங்களாட்சி குடியரசு நாட்டில் இருந்து வெளிவரும் தமிழ் மாத இதழ். காங்கோ இளைஞர் பண்பாட்டு மன்றம் என்ற காங்கோ வாழ் தமிழர்களின் பண்பாட்டு மன்றத்தின் வெளியீடாக வருகிறது. 2013 ஆம் ஆண்டு மின்னிதழாக அறிமுகப்படுத்தப்பட்ட இதழானது, 2014 முதல் அச்சு வடிவம் பெற்றது. இதன்மூலம் ஆப்பிரிக்கா கண்டத்திலிருந்து வெளிவரும் முதல் தமிழ் மாத இதழ் என்ற பெருமையை பெறுகிறது.  

## தோற்றம்
காங்கோ வாழ் தமிழர்களுக்கிடையே தமிழின் பெருமைகளை பரப்பவும், தற்கால அரசியல், பொருளாதாரம், நாட்டு நடப்புகள், சமையற்கலை, கதை, கட்டுரை, கவிதை இன்னபிற வடிவிலான அறிவுக் கருவூலங்களைக் கொண்டு சேர்க்கவும் கடந்த 2013 ஆண்டில் அன்றைய காங்கோ தமிழ் இளைஞர் பண்பாட்டு மன்றத்தின் தலைவர் ஜெரால்டு முத்து மற்றும் சௌந்தரராஜன் அவர்களின் உதவியினாலும் மின்னிதழாக வெளிவர ஆரம்பித்தது.  

## விரிவாக்கம்

அதன்பின்னர், 2014 ஆண்டிலிருந்து இம்மின்னிதழுக்கு ஆசிரியராக பொறுப்பேற்ற திரு.சிதம்பரம் அவர்களது சீரிய உழைப்பினால் மின்னிதழ் "தமிழ்ச்சாரல் " என்ற தகுதியான பெயரையும் புதுப்பொலிவையும் பெற்று விளம்பரதாரர் உதவியினால் அச்சு வடிவேறி கின்ஷாசா வாழ் தமிழர் ஒவ்வொருவரின் வாசிப்பிற்கும் மாதாமாதம் கிடைக்கப்பெறுகிறது.  

கட்டுரையாளர்கள், எழுத்தாளர்கள், கவிஞர்கள், குழந்தை ஓவியர்கள், மகளிர் படைப்பாளிகள் என்று பலருக்கான வாய்ப்புக் களமாக இருக்கும் தமிழ்ச்சாரலானது மன்ற உறுப்பினர்களுக்கு மின்னஞ்சல் மற்றும் அச்சுவடிவிலும் இணைய நூல் தளத்திலும் படிக்க கிடைக்கிறது.  

## படைப்பாளர்கள்

ஆப்பிரிக்காவில் வசித்துவரும், தமிழ் சிறுவர் இலக்கியத்தில் பெரும் பங்காற்றிவரும், கொ மா கோ இளங்கோ அவர்களின் சிறுகதைகள் இடம்பெறுகின்றன.
# டி. என். இராமச்சந்திரன்

**டி. என். இராமச்சந்திரன்** (T.N. Ramachandran) (1901 - 1973) இந்தியக் கலை வரலாற்றாளர், தொல்லியலாளர் மற்றும் சமசுகிருத மொழி அறிஞர் ஆவார்.  

யோகா மற்றும் சமசுகிருத மொழி அறிஞரான நாராயணன் – விசாலாட்சி தம்பதியரின் மகனாவர். பல தனிக் கட்டுரைகளை எழுதிய இராமச்சந்திரன், புதுதில்லி தேசிய அருங்காட்சியகத்தின் காப்பாளராகவும், பின்னர் இந்தியத் தொல்லியல் ஆய்வகத்தின் தலைமை இயக்குனராகவும் பணியாற்றியவர்.  

## விருதுகள்
இராமச்சந்திரன் 1964ல் பத்மபூசண் விருது பெற்றவர்.  

## பணிகள் & படைப்புகள்

### அகழாய்வுகள்
டி. என். இராமச்சந்திரன் தனது அகழாய்வில் கண்டுபிடித்த முக்கிய தொல்லியல் களங்களில் சில:  
- புத்த சிற்பங்கள், கோலி கிராமம், குண்டூர் மாவட்டம்
- ''நாகப்பட்டினம் மற்றும் பிற இடங்களின் புத்தரின் வெண்கலச் சிற்பங்கள்
- திருப்பருத்திகுன்றம் மற்றும் அதன் சமணக் கோயில், சமணக் காஞ்சி
- தேம்பெரா ஓவியங்கள், சீதாபின்ஜி (Sitabhinji) கேந்துஜர் மாவட்டம், ஒடியா

=
# கான் அகாதமி



**கான் அகாதமி** இலாப நோக்கற்ற நிறுவனமாகும். 2006-ம் ஆண்டு சல்மான் கான் என்பவரால் உருவாக்கப்பட்ட கல்விசார்ந்த இணையத்தளமாகும். இது யூடியூப் வாயிலாக, கல்விசார்ந்த காணொளிகளை கட்டற்ற முறையில் வழங்குகிறது. ஆங்கிலம், எசுப்பானியம், போர்த்துக்கேய மொழி, இத்தாலிய மொழி, உருசிய மொழி, துருக்கிய மொழி, பிரெஞ்சு மொழி, வங்காள மொழி, மற்றும் இந்தி மொழிகளில் தற்போது சேவைகளை வழங்கி வருகிறது.  

## வரலாறு
கான் அகாதமி 2004-ம் ஆண்டு சால் கான் என்பவரால் தொடங்கப்பட்டது. யூடியூப் வாயிலாக அவருடைய காணொளிகளை பதிவு செய்தார். அதன் பிறகு, சுமூத்ட்ரா என்னும் வரைகலை மென்பொருள் வாயிலாகவும், தற்போது ஆர்ட்ரேஜ் வாயிலாகவும் பதிவேற்றுகிறார்.  

இந்நிறுவனத்திற்கு கிடைத்த ஆதரவின் காரணமாக 2009-ம் ஆண்டு தனது பணியிலிருந்து விலகி, முழுவதுமாக கான் அகாதமியில் கவணம் செலுத்தினார். செப்டம்பர் 15, 2014-ம் நாளில் கான் லேப் பள்ளியை (Khan Lab School), மவுண்டன் வியூ, கலிபோர்னியாவில் துவங்கினார்.  

## வருவாய்
கான் அகாதமி இலாப நோக்கற்ற அமைப்பு ஆகும், நன்கொடை மட்டுமே பெற்று நடக்கும் அமைப்பாகும். 2010-ம் ஆண்டு, கூகுள் $2 மில்லியன் கொடையாக வழங்கியது. 2013-ம் ஆண்டு, கார்லொசு சிலிம் இசுப்பானிய மொழியில் காணொளிகளை வெளியிடுவதற்கு நன்கொடை அளித்தார். 2015-ம் ஆண்டு, ஏடி&டி நிறுவனம் $2.25 மில்லியன் கொடையை கைப்பேசி செயலி உருவாக்குவதற்காக வழங்கியது.  

அமெரிக்க வருவாய்த்துறை அறிக்கையின் படி, சல்மான் கான் ஆண்டிற்கு $350,000 தொகையை 2011 முதல் வாங்கியுள்ளார். 2015-ம் ஆண்டு இது $556,000 ஆக உயர்த்தப்பட்டுள்ளது. 2013-ம் ஆண்டு, தலைவரும், முதன்மை இயக்குநராகவும் உள்ள சாந்தனு சின்கா $375,000 பெற்றுள்ளார்.  

## உள்ளடக்கம்
கான் அகாதமி இணையத்தளம் ஒவ்வொருவருக்கும் தனித்தனமையுடன் யூடியூப் வலைதளத்திலுள்ள காணொளியை வழங்குகிறது. இணையத்தளம் வாயிலாக பயிற்சிகள், இன்னபிற தகவல்களையும் அறியவும், பயிற்றுக் கருவிகளையும் உள்ளடக்கியுள்ளது. இதைக் கைபேசிச் செயலி வாயிலாகவும் பார்க்க இயலும்.  

இது பள்ளிக்கல்வி மதிப்பீட்டுத் தேர்வு உள்ளிட்ட பிற தேர்வுகளுக்கும் பயிற்சி அளிக்கின்றது.  

## வரவேற்பு
கான் அகாதமி இந்தியாவிலும் பிறநாடுகளிலும் வரவேற்பு பெற்றுள்ளது:  
- பில் கேட்ஸ் ஆசுபென் ஐடியாசு விழாவில் கான் அகாதமி குறித்து பேசினார்.
- 2010-ம் ஆண்டு, கூகுள் $2 மில்லியன் கொடை வழங்கியது.
- 2011-ம் ஆண்டு, அயர்லாந்தைச் சார்ந்த ஓ சுல்லிவன் நிறுவனம் $5 மில்லியன் கொடை வழங்கியது.

## பன்னாட்டு அறிமுகம்
கான் அகாதமியானது சுமார் 1 பில்லியன் பாடங்களை உலகமுழுவதும் வழங்கியுள்ளது. ஒரு மாதத்தில் சுமார் 40 மில்லியன் மாணவர்களும், 2 மில்லியன் ஆசிரியர்களும் கான் அகாதமியை பயன்படுத்துகின்றனர்.  தற்போது, கான் அகாதமியின் உள்ளடக்கம் 36 மொழிகளில் தன்னார்வலர்களாலும் பன்னாட்டு கூட்டமைப்புகளாலும் மொழிபெயர்க்கப்பட்டுள்ளது.    கான் அகாதமியின் முழக்கம்: "உங்களுக்குத் தெரியவேண்டிய ஒன்றே ஒன்று: நீங்கள் எதை வேண்டுமானாலும் கற்றுக்கொள்ளலாம். ("You only have to know one thing: you can learn anything").  

## குறிப்புகளும் மேற்கோள்களும்
# பாம்செப்

**பாம்செப்** (BAMCEF) என்பது அனைத்திந்திய  தாழ்த்தப்பட்டோர், தாழ்த்தப்பட்ட மலைசாதியினர், பிற்படுத்தப்பட்டோர் மற்றும் சிறுபான்மையோர்  ஊழியர்களின் கூட்டமைப்பு ஆகும். இது ஆங்கிலக் கூட்டுச் சொல் ஆகும்.  

இந்த அமைப்பை உருவாக்க வேண்டும் என்ற கருத்தை 1973 ஆம் ஆண்டில் கன்சிராம் முன்வைத்தார்.  
தீனா பானா, டீகே காபர்டே ஆகியோருடன் கன்சிராம் இந்த அமைப்பைத் தொடங்கினார்.  

## வரலாறு

ஆறு ஆண்டுகள் இந்தியா முழுக்க சுற்றுப்பயணம் செய்து,  கடுமையான தொடக்க வேலைகள் செய்த பின்னர் 1978 இல் இந்த இயக்கத்தின் முதல் மாநாடு நடந்தது. 1978 திசம்பர் 6 இல், அதாவது பாபா சாகேபு அம்பேத்கர் நினைவு நாள் அன்று இந்த மாநாடு நிகழ்ந்தது  
பிற்படுத்தப்பட்டோர் என்ற சொல்லாடலில் பட்டியல் சாதியினரும் பட்டியல் பழங்குடியினரும் பிற பிற்படுத்தப்பட்டோரும்  அடங்குவர் என்பது இவ்வமைப்பின் கொள்கைக் கருத்து ஆகும்.  
நோக்கங்களை நிறைவேற்றவும், உறுப்பினர்களுக்கு பயிற்சி அளிக்கவும், நிதியைத் திரட்டினார்கள். மாநில அளவிலும் மாவட்ட அளவிலும் பொறுப்பாளர்களை அமர்த்தினார்கள்.  

## குறிக்கோள்கள்

சமூகத்தால் பெற்றதை அந்தச் சமூகத்திற்கே திரும்பிச் செலுத்த வேண்டும்.  
தலித் எளிய மக்களுக்கு உதவி செய்வதற்கு  தலித் அதிகாரிகளை ஊக்கப்படுத்தவேண்டும்.  அறிவு, பணம், திறமை முதலியவற்றைப் பெறுவதற்கு முயல வேண்டும்.  
ஊழியர்களின் சங்கம் என்று இல்லாமல், படித்த எளிய ஊழியர்கள் அறிவார்ந்தவர்களாகவும், திறமைமிக்கவர்களாகவும், பொருள் படைத்தவர்களாகவும் இருக்க வேண்டும்.  

## மேற்கோள்